
BIROUL PERMANENT

AL

CAMEREI DEPUTAŢILOR

Vă înaintăm, alăturat, Raportul comun asupra propunerii legislative pentru modificarea art.11 din Legea nr.220/2008 pentru stabilirea sistemului de promovare a producerii energiei din surse regenerabile de energie, transmisă Comisiei pentru industrii şi servicii şi Comisiei pentru mediu şi echilibru ecologic spre dezbatere în fond, în procedură de urgenţă, cu adresa nr. Plx.321 din 16 iunie 2014. 
            În raport cu  obiectul şi conţinutul reglementării, propunerea legislativă face parte din categoria legilor ordinare.

                 PREŞEDINTE,                                                       PREŞEDINTE,

       Carmen Ileana MOLDOVAN                                           Iulian IANCU

RAPORT COMUN
asupra propunerii legislative pentru modificarea art.11 din Legea nr.220/2008 pentru stabilirea sistemului de promovare a producerii energiei din surse regenerabile de energie
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii şi Comisia pentru mediu şi echilibru ecologic, au fost sesizate spre dezbatere în fond, în procedură de urgenţă, cu propunerea legislativă pentru modificarea art.11 din Legea nr.220/2008 pentru stabilirea sistemului de promovare a producerii energiei din surse regenerabile de energie, transmisă cu adresa nr. Plx.321/2014 din 16 iunie 2014 şi înregistrată la Comisia pentru industrii şi servicii cu nr.4c-3/214 din 16 iunie 2014, respectiv la Comisia pentru mediu şi echilibru ecologic cu nr. 4c-27/132 din 16 iunie 2014.
Senatul, în calitate de primă Cameră sesizată, a respins această propunere legislativă  în şedinţa din 10 iunie 2014.


Propunerea legislativă are ca obiect de reglementare modificarea lit.b) de la alin.(1) al art.11 din Legea nr.220/2008 pentru stabilirea sistemului de promovare a producerii energiei din surse regenerabile de energie, cu modificările şi completările ulterioare, în sensul modificării valorii maxime de tranzacţionare a certificatelor verzi de la 55 Euro la 30 Euro/certificat. 
Consiliul Legislativ, a avizat favorabil propunerea legislativă, cu unele observaţii şi propuneri, aviz transmis cu adresa nr. 188 din 24 februarie  2014.

Guvernul nu susţine adoptarea acestei propuneri legislative, conform adresei nr. 880 din 08 mai 2014, din mai multe considerente:
· Valoarea de tranzacţionare a certificatelor verzi pe piaţa centralizată a certificatelor verzi este stabilită prin intermediul unor mecanisme concurenţiale, pe baza cererii şi ofertei de certificate verzi, şi este cuprinsă între valoarea minimă de tranzacţionare 27 Euro/certificat verde şi o valoare maxima de tranzacţionare de 55 Euro/certificat verde, indexate conform prevederilor art. 11 alin. (2) şi (3) din Legea nr. 220/2008. Astfel, în prezent, valoarea minimă de tranzacţionare a certificatelor verzi este 29,28 Euro/certificat verde, iar valoarea maximă este 59,64 Euro/certificat verde.

· Evitarea supracompensării la nivel agregat, precum şi menţinerea viabilităţii investiţiilor se asigură prin monitorizarea anuală de către ANRE a valorilor ratei interne de rentabilitate (RIR). Astfel, au fost instituite măsuri de reducere a sprijinului în urma cărora producătorii de energie electrică din surse regenerabile de energie vor beneficia de un număr redus de certificate verzi, prin Hotărârea Guvernului nr. 994/2013 privind aprobarea măsurilor de reducere a numărului de certificate verzi în situaţiile prevăzute la art. 6 alin. (2) lit. a), c) şi f) din Legea nr. 220/2008 pentru stabilirea sistemului de promovare a producerii energiei din surse regenerabile de energie, emisă în aplicarea art. 29 alin. (3) din Legea nr. 220/2008.

· În ceea ce priveşte măsurile de reducere a nivelului sprijinului în cadrul schemei de certificate verzi, opinia Comisiei Europene a fost că aceste măsuri trebuie adoptate în limitele menţinerii sustenabilităţii investiţiilor şi ale asigurării atingerii ţintelor asumate de România în domeniul energiilor regenerabile.
Comisia juridică, de disciplină şi imunităţi a avizat favorabil, cu unanimitate de voturi, propunerea legislativă, în şedinţa din 24 iunie 2014 şi transmis cu adresa nr. Plx.321 din 24.06.2014.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două Comisii sesizate în fond  au examinat propunerea legislativă, în şedinţe separate, Comisia pentru mediu şi echilibru ecologic în data de 24 iunie 2014, iar Comisia pentru industrii şi servicii în data de 02 septembrie 2014.

La dezbateri au fost prezenţi 20 deputaţi din  21 membri ai Comisiei pentru mediu şi echilibru ecologic şi 25 deputaţi din 25 de membri ai Comisiei pentru industrii şi servicii.
În urma examinării propunerii legislative, a punctelor de vedere transmise de Consiliul Legislativ, Guvern şi comisia avizatoare, membrii celor două comisii au hotărât cu unanimitate de voturi, să propună Plenului Camerei Deputaţilor respingerea propunerii legislative, întrucât prin reducerea valorii maxime de tranzacţionare a certificatelor verzi de la 55 Euro/certificat, aşa cum prevede în prezent Legea nr. 220/2008, la 30 Euro/certificat, conform propunerii legislative, nivelul preţului maxim s-ar situa aproximativ la nivelul preţului minim indexat, împrejurare în care piaţa certificatelor verzi nu ar funcţiona ca o piaţă concurenţială. 

Totodată, reducerea preţului maxim al certificatelor verzi la nivelul preţului minim, coroborată cu aplicarea celorlalte măsuri de reducere a sprijinului menţionate mai sus, ar putea afecta viabilitatea investiţiilor producătorilor de energie din surse regenerabile de energie.
Prin obiectul de reglementare şi conţinutul său, propunerea legislativă face parte din categoria legilor ordinare.

Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.

